3 dood op eerste Sassa-betaaldagBejaardes ontvang Maandag hul maatskaplike toelae in Johannesburg. (Foto: Themba Hadebe, AP) Drie mense het Maandag gesterf op die eerste dag waarop begunstigdes hul maatskaplike toelae van die Suid-Afrikaanse agentskap vir maatskaplike sekerheid (Sassa) kon gaan afhaal. Spesiale reëlings is hiervoor getref te midde van die algehele landwye afsondering om onder meer te verseker dat nie te veel mense gelyk by betaalpunte opdaag nie. Desondanks is etlike uitdagings steeds by betaalpunte beleef. Lindiwe Zulu, minister van maatskaplike ontwikkeling, het Dinsdag gedurende ŉ mediakonferensie in Pretoria gesê die sterfgevalle is in die Wes-Kaap, Gauteng en KwaZulu-Natal aangemeld. Die oorsaak van die sterftes is nie in dié stadium bekend nie. Begunstigdes staan Maandag buite die poskantoor in Kraaifontein om hul toelae te ontvang. (Foto: Henk Kruger/ANA) Bejaarde begunstigdes en begunstigdes met gestremdhede kon Maandag hul maatskaplike toelae ontvang. Volgens Zulu het verskeie begunstigdes wat nié by dié kategorie ingedeel is nie, steeds opgedaag om hul toelae te ontvang. ŉ Wes-Kaapse man (74) is op pad huis toe dood nadat hy sy toelaag ontvang het. In KwaZulu-Natal het ŉ vrou (63) buite die poskantoor inmekaargesak waar sy haar toelaag moes ontvang. Die vrou is met die nooddienste se aankoms op die toneel dood verklaar. ŉ Vrou van Gauteng (66) het inmekaargesak nadat sy uit ŉ taxi geklim het om haar toelaag te gaan ontvang. Begunstigdes staan Maandag in lang rye om kruiniersware in Johannesburg te koop. (Foto: Timothy Bernard/ANA) Volgens Zulu was daar ook haakplekke wat in die week uitgestryk sal moet word. Daar was onder meer betaalpunte en kitsbanke wat later sonder kontantgeld was, te min stoele vir bejaardes by sekere betaalpunte, asook massas begunstigdes wat by winkelsentrums saamgedrom en geen afstand van mekaar gehandhaaf het nie. Volgens Zulu blyk dit dat dié kwessies teen Dinsdag reeds verbeter het. Personeel is reeds ontplooi om skarebeheer toe te pas terwyl meer stoele beskikbaar gestel is. Zulu het ŉ beroep op begunstigdes gedoen om die regulasies na te kom.